ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ସମସ୍ତ ଜମ୍ମୁ ଓ କଶ୍ମୀର ବାସିନ୍ଦାଙ୍କ ପାଇଁ ପିଏମ-ଜେଏୱାଇ ସେହତ ଯୋଜନାର ଶୁଭାରମ୍ଭ କଲେ ପ୍ରଧାନମନ୍ତ୍ରୀ
ଡିଡିସି ନିର୍ବାଚନ ଆମ ଗଣତନ୍ତ୍ରର ଶକ୍ତିକୁ ଦର୍ଶାଇଛି : ପ୍ରଧାନମନ୍ତ୍ରୀ
ଜମ୍ମୁ ଓ କଶ୍ମୀରର ବିକାଶ ଆମ ସରକାରଙ୍କ ସବୁଠୁ ବଡ଼ ପ୍ରାଥମିକତା : ପ୍ରଧାନମନ୍ତ୍ରୀ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭିଡିଓ କନଫରେନ୍ସ ଜରିଆରେ ଆଜି ଆୟୁଷ୍ମାନ ଭାରତ ପିଏମ-ଜେଏୱାଇ ସେହତ ଯୋଜନାର ସମ୍ପ୍ରସାରଣକୁ ଶୁଭାରମ୍ଭ କରିଛନ୍ତି । ଏହା ଅଧୀନରେ ସମସ୍ତ ଜମ୍ମୁ ଓ କଶ୍ମୀରବାସୀଙ୍କୁ ଅନ୍ତର୍ଭୂକ୍ତ କରାଯିବ । କେନ୍ଦ୍ରମନ୍ତ୍ରୀ ଅମିତ ଶାହ, ଡ. ହର୍ଷ ବର୍ଦ୍ଧନ, ଡ. ଜିତେନ୍ଦ୍ର ସିଂ ଏବଂ ଜମ୍ମୁ ଓ କଶ୍ମୀରର ଉପରାଜ୍ୟପାଳ ମନୋଜ ସିହ୍ନା ଏହି ଅବସରରେ ଉପସ୍ଥିତ ଥିଲେ । ଏହି ଅବସରରେ ଅଞ୍ଚଳର ହିତାଧିକାରୀମାନଙ୍କ ସହିତ ପ୍ରଧାନମନ୍ତ୍ରୀ ଆଲୋଚନା କରିଥିଲେ । ଏହି ଅବସରରେ ଜମ୍ମୁ ଓ କଶ୍ମୀର ପ୍ରତି ଶ୍ରୀ ଅଟଳ ବିହାରୀ ବାଜପେୟୀଙ୍କର ସ୍ୱତନ୍ତ୍ର ସମ୍ପର୍କକୁ ସେ ସ୍ମରଣ କରିଥିଲେ ଏବଂ କହିଥିଲେ ଯେ ପୂର୍ବତନ ପ୍ରଧାନମନ୍ତ୍ରୀଙ୍କ ଉକ୍ତି “ଇନସାନିୟତ, ଜମହୁରିୟତ ଏବଂ କଶ୍ମୀରିୟତ”  ସବୁବେଳେ ଆମର ମାର୍ଗଦର୍ଶନ କରିବ।
ଜମ୍ମୁ ଓ କଶ୍ମୀର ଆୟୁଷ୍ମାନ ଭାରତ ପିଏମ-ଜେଏୱାଇ ସେହତ ଯୋଜନା ବିଷୟରେ ଆଲୋକପାତ କରି ପ୍ରଧାନମନ୍ତ୍ରୀ କହିଥିଲେ ଯେ ଏହି ଯୋଜନାରେ ପାଞ୍ଚ ଲକ୍ଷ ଟଙ୍କା ପର୍ଯ୍ୟନ୍ତ ମାଗଣା ଚିକିତ୍ସା ସୁବିଧା ଲୋକମାନଙ୍କ ଜୀବନ ଧାରଣରେ ସୁଧାର ଆଣିବ । ବର୍ତ୍ତମାନ ରାଜ୍ୟର ପାଖାପାଖି ଛଅ ଲକ୍ଷ ପରିବାର ଏହି ଆୟୁଷ୍ମାନ ଭାରତ ଯୋଜନାର ଲାଭ ପାଉଛନ୍ତି । ସେହତ ଯୋଜନାର ଆରମ୍ଭ ହେବା ପରେ ସମସ୍ତ 21 ଲକ୍ଷ ପରିବାର ଲାଭାନ୍ୱିତ ହୋଇପାରିବେ । ସେ ଆହୁରି ଉଲ୍ଲେଖ କରିଥିଲେ ଯେ ଏହି ଯୋଜନାର ଆଉ ଏକ ଲାଭ ହେଉଛି କେବଳ ଜମ୍ମୁ ଓ କଶ୍ମୀରର ସରକାରୀ ଏବଂ ଘରୋଇ ଡାକ୍ତରଖାନାରେ ନୁହେଁ, ବରଂ ସାରା ଦେଶରେ ଏହି ଯୋଜନା ଅଧୀନରେ ସାମିଲ ହୋଇଥିବା ଡାକ୍ତରଖାନାରେ ମଧ୍ୟ ମାଗଣା ଚିକିତ୍ସା ସୁବିଧା ମିଳିପାରିବ ।
ସମସ୍ତ ବାସିନ୍ଦାଙ୍କ ପାଇଁ ଆୟୁଷ୍ମାନ ଯୋଜନାର ସମ୍ପ୍ରସାରଣକୁ ପ୍ରଧାନମନ୍ତ୍ରୀ ଐତିହାସିକ ବୋଲି ଅଭିହିତ କରିବା ସହିତ ଜମ୍ମୁ ଓ କଶ୍ମୀର ଲୋକମାନଙ୍କର ବିକାଶ ପାଇଁ ଗ୍ରହଣ କରାଯାଇଥିବା ଏସବୁ ପଦକ୍ଷେପକୁ ନେଇ ଆନନ୍ଦ ବ୍ୟକ୍ତ କରିଥିଲେ । ଶ୍ରୀ ମୋଦୀ କହିଥିଲେ ଯେ ଜମ୍ମୁ ଓ କଶ୍ମୀର ଲୋକମାନଙ୍କର ବିକାଶ ତାଙ୍କ ସରକାରଙ୍କର ସବୁଠୁ ବଡ଼ ପ୍ରାଥମିକତା । “ମହିଳା ସଶକ୍ତିକରଣ, ଯୁବପିଢ଼ିଙ୍କ ପାଇଁ ସୁଯୋଗ, ଦଳିତ, ଶୋଷିତ ଓ ନିର୍ଯାତିତଙ୍କ କଲ୍ୟାଣ ହେଉ କିମ୍ବା ଲୋକମାନଙ୍କର ମୌଳିକ ଅଧିକାର ସୁରକ୍ଷା, ଆମ ସରକାର ଲୋକମାନଙ୍କର କଲ୍ୟାଣ ପାଇଁ ପଦକ୍ଷେପ ନେଉଛନ୍ତି”, ପ୍ରଧାନମନ୍ତ୍ରୀ କହିଥିଲେ ।
ଗଣତନ୍ତ୍ରକୁ ସୁଦୃଢ଼ କରିବା ନିମନ୍ତେ ପ୍ରଧାନମନ୍ତ୍ରୀ ଜମ୍ମୁ ଓ କଶ୍ମୀର ଲୋକମାନଙ୍କୁ ଅଭିନନ୍ଦନ ଜ୍ଞାପନ କରିଥିଲେ । ସେ କହିଥିଲେ ଯେ ଜିଲ୍ଲା ବିକାଶ ପରିଷଦ ନିର୍ବାଚନ ଏକ ନୂଆ ଅଧ୍ୟାୟ ରଚନା କରିଛି। ଥଣ୍ଡା ଓ କରୋନା ସତ୍ତ୍ୱେ ଭୋଟ ଦେବା ପାଇଁ ବୁଥ ନିକଟରେ ପହଞ୍ଚିବା ନିମନ୍ତେ ସେ ଲୋକମାନଙ୍କୁ ପ୍ରଶଂସା କରିଥିଲେ । ଶ୍ରୀ ମୋଦୀ କହିଥିଲେ ଯେ ଜମ୍ମୁ ଓ କଶ୍ମୀରର ପ୍ରତ୍ୟେକ ଭୋଟରଙ୍କ ମୁହଁରେ ବିକାଶର ଆଶା ରହିଛି । ସେ କହିଥିଲେ ଯେ ଜମ୍ମୁ ଓ କଶ୍ମୀରର ପ୍ରତ୍ୟେକ ଭୋଟରଙ୍କ ଆଖିରେ ସେ ଉନ୍ନତ ଭବିଷ୍ୟତ ପାଇଁ ବିଶ୍ୱାସ ଦେଖିଥାନ୍ତି । ଜମ୍ମୁ ଓ କଶ୍ମୀରର ଏହି ନିର୍ବାଚନ ମଧ୍ୟ ଆମ ଦେଶର ଗଣତନ୍ତ୍ରର ସାମର୍ଥ୍ୟକୁ ପ୍ରଦର୍ଶିତ କରିଥାଏ। ଅନ୍ୟପକ୍ଷରେ ପ୍ରଧାନମନ୍ତ୍ରୀ ଆଲୋକପାତ କରି କହିଥିଲେ ଯେ ସର୍ବୋଚ୍ଚ ନ୍ୟାୟାଳୟଙ୍କ ଆଦେଶ ସତ୍ତ୍ୱେ ପୁଡୁଚେରୀରେ ପଞ୍ଚାୟତ ଏବଂ ପୌରପାଳିକା ନିର୍ବାଚନ ହେଉନାହିଁ । ଏମାନଙ୍କର କାର୍ଯ୍ୟକାଳ 2011ରୁ ଶେଷ ହୋଇଥିବା ସତ୍ତ୍ୱେ ନିର୍ବାଚନ କରାଯାଉନାହିଁ ।
ପ୍ରଧାନମନ୍ତ୍ରୀ କହିଥିଲେ ଯେ ମହାମାରୀ ସମୟରେ ପାଖାପାଖି 18 ଲକ୍ଷ ସିଲିଣ୍ଡର ପୂରଣ କରାଯାଇଛି । ସ୍ୱଚ୍ଛ ଭାରତ ଅଭିଯାନ ଅନ୍ତର୍ଗତ ଜମ୍ମୁ ଓ କଶ୍ମୀରରେ 10 ଲକ୍ଷ ଶୌଚାଳୟ ନିର୍ମାଣ କରାଯାଇଛି । ଏହା ଉଦ୍ଦେଶ୍ୟ କେବଳ ଶୌଚାଳୟ ନିର୍ମାଣ କରିବା ନୁହେଁ, ବରଂ ଲୋକମାନଙ୍କ ସ୍ୱାସ୍ଥ୍ୟରେ ଉନ୍ନତି ଆଣିବା । ଗ୍ରାମୀଣ ସଡ଼କ ସଂଯୋଗ ବ୍ୟତୀତ, ଜମ୍ମୁ ଓ କଶ୍ମୀର ପ୍ରତ୍ୟେକ ପରିବାରକୁ ଆସନ୍ତା 2-3 ବର୍ଷ ମଧ୍ୟରେ ପାଇପ ଜଳ ଯୋଗାଣ ନିମନ୍ତେ ପ୍ରୟାସ କରାଯାଉଛି ବୋଲି ପ୍ରଧାନମନ୍ତ୍ରୀ କହିଥିଲେ ।
ପ୍ରଧାନମନ୍ତ୍ରୀ କହିଥିଲେ ଯେ ଆଇଆଇଟି ଏବଂ ଆଇଆଇଏମ ପ୍ରତିଷ୍ଠା ହେବା ଦ୍ୱାରା ଏଠାକାର ଛାତ୍ରଛାତ୍ରୀଙ୍କୁ ଉନ୍ନତ ଉଚ୍ଚଶିକ୍ଷା ମିଳିପାରିବ । ସେ କହିଥିଲେ, ଜମ୍ମୁ ଓ କଶ୍ମୀରରେ ଦୁଇଟି ଏମ୍ସ ଓ ଦୁଇଟି କ୍ୟାନସର ଇନଷ୍ଟିଚ୍ୟୁଟ ନିର୍ମାଣ କରାଯାଉଛି। ଏହିସବୁ ସଂସ୍ଥାନରୁ ସ୍ୱାସ୍ଥ୍ୟସେବା ଛାତ୍ରଛାତ୍ରୀମାନେ ମଧ୍ୟ ପ୍ରଶିକ୍ଷଣ ଲାଭ କରିପାରିବେ ।
ପ୍ରଧାନମନ୍ତ୍ରୀ କହିଥିଲେ, ଜମ୍ମୁ ଓ କଶ୍ମୀରର ଯୁବକମାନେ ସହଜରେ ଋଣ ପାଉଛନ୍ତି ଏବଂ ଶାନ୍ତିର ମାର୍ଗରେ ଅଗ୍ରସର ହେଉଛନ୍ତି । ବହୁବର୍ଷ ଧରି ଜମ୍ମୁ ଓ କଶ୍ମୀରରେ ରହୁଥିବା ଲୋକମାନେ ବର୍ତ୍ତମାନ ବାସିନ୍ଦା ପ୍ରମାଣପତ୍ର ପାଉଛନ୍ତି । ବର୍ତ୍ତମାନ ପାର୍ବତ୍ୟାଞ୍ଚଳ ଏବଂ ସୀମାବର୍ତ୍ତୀ କ୍ଷେତ୍ରରେ ରହୁଥିବା ଲୋକମାନଙ୍କ ସମେତ ସାଧାରଣ ବର୍ଗର ଆର୍ଥିକ ଦୃଷ୍ଟିରୁ ପଛୁଆ ଲୋକମାନେ ସଂରକ୍ଷଣ ସୁବିଧା ପାଇପାରୁଛନ୍ତି ।
(